Den danske mixeddouble med Thomas Laybourn og Kamilla Rytter Juhl må skuffende sige farvel og tak ved VM i badminton i London. Det danske par tabte torsdag til Hung Ling Chen og Wen Hsing Cheng fra Taiwan i tre sæt. Første sæt vandt danskerne 21-15, men i de næste to yderst tætte sæt trak danskerne det korteste strå. Her blev det først 22-20 til modstanderne, som i sidste sæt ligeledes vandt med to point, 21-19. Danskerne var ellers pænt foran i både andet og tredje sæt, men det syvendeseedede par fra Taiwan formåede altså både at indhente og overhale de to. Dermed må Thomas Laybourn og Kamilla Rytter Juhl opgive drømmen om igen at vinde guld ved VM, ligesom det skete for to år siden.
Mixeddoublen med Thomas Laybourn og nordjyske Kamilla Rytter Juhl er færdig ved VM efter tæt nederlag i tre sæt.